CELEX: 52019PC0121
Language: ro
Date: 2019-03-07
Title: Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adăugarea anexei 3 la acord

COMISIA EUROPEANĂ
            Bruxelles, 7.3.2019
            COM(2019) 121 final
            2019/0066(NLE)
            Propunere de
            DECIZIE A CONSILIULUI
            privind poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adăugarea anexei 3 la acord
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În 2008, Uniunea Europeană și Statele Unite ale Americii au semnat un acord privind cooperarea în materie de reglementare a siguranței aviației civile (denumit în continuare „acordul”). Domeniul de aplicare al acordului, care a intrat în vigoare la 1 mai 2011, s-a limitat inițial la încercări de navigabilitate și de mediu, la aprobarea și monitorizarea produselor aeronautice, precum și la aprobarea și monitorizarea instalațiilor de întreținere. Ulterior, domeniul de aplicare al acordului a fost extins la acordarea de licențe și pregătirea personalului, la operarea aeronavelor și la serviciile de trafic aerian și managementul traficului aerian.  Extinderea respectivă a fost efectuată printr-un amendament semnat la 13 decembrie 2017 și se aplică provizoriu de la acea dată.
               
               
                  Având în vedere domeniul de aplicare extins al acordului, Comisia, asistată de Agenția Uniunii Europene pentru Siguranța Aviației (AESA), a elaborat, împreună cu U.S. Federal Aviation Administration (FAA, Administrația Aviației Federale din SUA), o nouă anexă 3 la Acordul privind acordarea licențelor de pilot (anexa FCL), a cărei adoptare reprezintă obiectivul prezentei propuneri. 
               
               
                  Anexa FCL abordează actuala situație în care un număr mare de piloți particulari cu reședința în UE dețin, în fapt, o licență eliberată de FAA în conformitate cu legislația SUA, în pofida regulii generale stabilite prin Regulamentul (UE) 2018/1139 al Parlamentului European și al Consiliului, în temeiul căreia piloții cu reședința în state membre ale UE trebuie să dețină o licență de pilot eliberată în conformitate cu normele UE.
               
               
                  Această situație a condus la necesitatea ca – prin Regulamentul (CE) nr. 1178/2011 privind personalul navigant din UE, din 3 noiembrie 2011 – Comisia Europeană să acorde derogări, permițând piloților care au reședința în UE și care sunt implicați în operațiuni particulare să continue să facă uz de certificatele lor de pilot FAA (așa-numitele „derogări FCL”). Respectivele derogări FCL ar fi trebuit să aibă un caracter temporar, în așteptarea dezvoltării unei soluții rentabile pentru această chestiune. 
               
               
                  Noua anexă FCL este rezultatul eforturilor de colaborare depuse de agenții tehnici ai părților la acord, și anume AESA pentru UE și FAA pentru SUA, care au permis conversia eficientă a certificatelor și calificărilor de pilot particular ale FAA în licențe și calificări de pilot particular FCL echivalente ale părții UE și viceversa. 
               
            
            
               •Coerența cu dispozițiile existente în domeniul de politică vizat
            
            
               
                  Cooperarea dintre UE și Statele Unite ale Americii în ceea ce privește siguranța aviației face parte din Strategia în domeniul aviației pentru Europa. Noua anexă FCL propusă va oferi cadrul necesar pentru a asigura faptul că piloții cu reședința în UE pilotează aeronave pe baza unor licențe/calificări eliberate în conformitate cu reglementările UE, că ei se află sub supravegherea autorităților statelor membre ale UE și că își mențin și își dezvoltă calificările în organizații de pregătire ale UE.
               
               
                  Odată cu adoptarea anexei FCL, continuarea acordării de derogări FCL nu va mai fi necesară.
               
            
            
               •Coerența cu alte politici ale Uniunii
            
            
               
                  Acordul servește la atingerea unui obiectiv fundamental al politicii externe a Uniunii în domeniul aviației, prin îmbunătățirea siguranței aviației civile și prin facilitarea schimburilor comerciale și a investițiilor în produse aeronautice. Noua anexă FCL este coerentă cu politica globală a Uniunii în domeniul aviației, prin facilitarea unei cooperări adecvate cu țările terțe și cu autoritățile lor aeronautice și prin promovarea acceptării reciproce a certificatelor și a altor documente relevante.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Tratatul privind funcționarea Uniunii Europene, în special articolul 100 alineatul (2) coroborat cu articolul 218 alineatul (9). 
               
            
            
               •Subsidiaritate (în cazul competențelor neexclusive) 
            
            
               
                  Nu se aplică.
               
            
            
               •Proporționalitate
            
         
         
            
               
                  Nu se aplică.
               
            
            
               •Alegerea instrumentului
            
            
               
                  Adăugarea unei noi anexe la Acordul între Uniune și Statele Unite ale Americii este cel mai eficient instrument pentru atingerea obiectivului de a permite o conversie reciprocă eficientă a licențelor și calificărilor piloților particulari.
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex post/verificări ale adecvării legislației existente
            
            
               
                  Nu se aplică.
               
            
            
               •Consultări cu părțile interesate
            
            
               
                  Autoritățile aeronautice naționale ale statelor membre ale UE au fost consultate de AESA în 2013 și 2014 cu privire la textul proiectului de anexă FCL și la procedurile de punere în aplicare a acesteia. Observațiile primite au fost luate în considerare în cadrul discuțiilor cu FAA, care au condus la finalizarea anexei.  
               
               
                  Comisia a informat, de asemenea, statele membre ale UE cu privire la elaborarea prezentei anexe în cadrul comitetului instituit în temeiul Regulamentului (UE) 2018/1139 al Parlamentului European și al Consiliului, precum și în cadrul Grupului de lucru pentru aviație al Consiliului (a) prin intermediul unor rapoarte privind discuțiile care au avut loc cu privire la noua anexă în cadrul Consiliului bilateral de supraveghere și (b) în contextul pregătirii Deciziei (UE) 2018/61 a Consiliului pentru extinderea domeniului de aplicare al acordului, inclusiv, printre altele, în ceea ce privește acordarea de licențe și pregătirea personalului.
               
            
            
               •Obținerea și utilizarea expertizei
            
            
               
                  La elaborarea noii anexe FCL, Comisia Europeană a fost asistată de AESA. AESA și FAA au procedat la compararea reglementărilor referitoare la cerințele aplicabile acordării licențelor de pilot particular în UE și în SUA. Această comparație a fost finalizată în 2014 și a permis totodată identificarea diferențelor la nivel de reglementare între sistemele din UE și SUA, care sunt abordate prin așa-numitele „condiții speciale” prevăzute în propunerea de anexă FCL.
               
            
            
               AESA a efectuat de asemenea o evaluare a FAA, pentru a stabili încrederea în sistemul de acordare a licențelor de pilot din SUA. Această evaluare a inclus o vizită a AESA la sediul FAA din Washington și la Washington Flight Standards District Office (Biroul districtual pentru standarde de zbor din Washington), precum și la două școli certificate de pregătire pentru zbor (februarie 2013). Ca parte a vizitei la Mike Monroney Aeronautical Center (Centrul aeronautic Mike Monroney) din Oklahoma City, AESA a vizitat și următoarele servicii ale FAA: Airman Testing Standards Branch (Direcția pentru standardele de testare a navigatorilor), Airmen Certification Branch (Direcția de certificare a navigatorilor) și FAA Academy Regulatory Standards Division (Divizia pentru standardele de reglementare a Academiei FAA) (aprilie 2013). Domeniul de aplicare al evaluării s-a limitat la acordarea licențelor de pilot particular și la calificările de zbor instrumental asociate, ceea ce corespunde cu domeniului de aplicare al propunerii de anexă FCL.
            
            
               •Evaluarea impactului
            
            
               
                  Nu se aplică.
               
            
            
               •Adecvarea reglementărilor și simplificarea
            
            
               
                  Nu se aplică.
               
            
            
               •Drepturi fundamentale
            
            
               
                  Nu se aplică.
               
            
            
               4.IMPLICAȚII BUGETARE
            
            
               
                  Nu există niciun impact asupra bugetului UE.
               
            
         
         
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  În ceea ce privește UE, AESA va coordona punerea în aplicare a noii anexe FCL. Procedurile detaliate de punere în aplicare vor fi definite în Procedurile de punere în aplicare referitoare la acordarea licențelor (Implementing Procedures for Licensing, IPL), care sunt în prezent finalizate de către agenții tehnici AESA și FAA (în timp util pentru adoptarea noii anexe FCL). 
               
               
                  Monitorizarea punerii în aplicare a anexei FCL va fi efectuată în primul rând de către Comitetul mixt de coordonare a personalului navigant (Joint Aircrew Coordination Board, JACB), care va răspunde în fața Consiliului bilateral de supraveghere (Bilateral Oversight Board, BOB) instituit în temeiul acordului. JACB va raporta către BOB în mod regulat.
               
            
            
               •Documente explicative (în cazul directivelor)
            
            
               
                  Nu se aplică
               
            
            
               •Explicarea detaliată a dispozițiilor specifice ale propunerii
            
            
               
                  Secțiunea 1 „Obiectiv și domeniu de aplicare”
               
            
            
               Această secțiune a anexei FCL explică domeniul de aplicare și obiectivul acesteia, și anume acceptarea reciprocă a constatărilor de conformitate și a documentației, precum și furnizarea de asistență tehnică în ceea ce privește acordarea licențelor de pilot particular și monitorizarea conformității.
            
            
               Domeniul de aplicare al anexei acoperă licențele de pilot particular ale UE conforme cu partea FCL și certificatele de pilot particular ale FAA, privilegiile piloților particulari incluse în alte licențe ale UE conforme cu partea FCL și în alte certificate de pilot ale FAA, precum și calificările de zbor pe timp de noapte și calificările de zbor instrumental pentru categoria avioanelor terestre cu piston monomotor și cea a avioanelor terestre cu piston multimotor în operațiuni cu un singur pilot, cu excluderea oricăror calificări de tip.
            
            
               Secțiunea 2 „Definiții”
            
            
               
                  Această secțiune a anexei FCL definește unii dintre termenii tehnici utilizați în mod frecvent.
               
               
                  
                     Secțiunea 3 „Comitetul mixt de coordonare a personalului navigant”
               
               
                  Această secțiune instituie Comitetul mixt de coordonare a personalului navigant (JACB), care va răspunde în fața BOB și va fi responsabil cu asigurarea punerii în aplicare efective a anexei FCL. JACB este coprezidat de directorii pentru standardele de zbor ai AESA și FAA. Printre principalele responsabilități ale JACB se numără:
               
            
            
               (a)elaborarea, aprobarea și revizuirea procedurilor de punere în aplicare referitoare la acordarea licențelor (IPL);
            
            
               (b)comunicarea de informații privind aspectele relevante legate de siguranță și elaborarea de planuri de acțiune pentru abordarea acestora;
            
            
               (c)asigurarea aplicării coerente a anexei;
            
            
               (d)schimbul de informații privind activitățile de reglementare planificate și în curs de desfășurare care ar putea afecta temeiul și domeniul de aplicare al anexei;
            
            
               (e)schimbul de informații privind modificările semnificative care sunt aduse sistemelor de acordare a licențelor de pilot ale părților și care ar putea afecta temeiul și domeniul de aplicare al anexei;
            
            
               (f)soluționarea problemelor tehnice care cad în responsabilitatea agenților tehnici și a autorităților aviatice și care nu pot fi soluționate la nivelul acestora; precum și
            
         
         
            
               (g)formularea de propuneri către BOB referitoare la modificarea anexei.
            
            
               
                  
                     Secțiunea 4 „Punere în aplicare”
               
               
                  Această secțiune conține condițiile detaliate pentru conversia certificatelor și a calificărilor de pilot ale FAA în licențe și calificări ale UE conforme cu partea FCL, precum și condițiile pentru conversia licențelor și a calificărilor UE conforme cu partea FCL în certificate și calificări de pilot ale FAA.
               
               
                  Această secțiune conține totodată dispoziții privind asistența tehnică în activitățile de acordare a licențelor de pilot, verificarea sau confirmarea autenticității licenței originale a UE conforme cu partea FCL sau a certificatului original de pilot eliberat de FAA, precum și schimbul de informații privind revizuirea actelor cu putere de lege, a regulamentelor, a procedurilor, a politicilor sau a standardelor care pot afecta temeiul de executare a anexei. 
               
               
                  Secțiunea 5 „Comunicare și cooperare”
               
               
                  Această secțiune conține dispoziții privind comunicarea și schimbul de informații între FAA, AESA și, dacă este cazul, autoritățile aeronautice din statele membre. Printre acestea se numără dispoziții privind desemnarea de puncte de contact pentru diversele aspecte tehnice ale anexei FCL. 
               
               
                  Secțiunea 6 „Cerințe de calificare pentru acceptarea constatărilor de conformitate”
               
               
                  Această secțiune conține cerințele de bază pentru autorități în ceea ce privește eficacitatea sistemelor lor de supraveghere reglementară a piloților, inclusiv structura juridică și de reglementare, resursele, programele de pregătire, documentația și înregistrările, precum și politicile, procedurile și sistemele de calitate interne. 
               
               
                  În plus, această secțiune conține dispoziții privind demonstrarea inițială și continuă a eficacității respectivelor sisteme, inclusiv dispoziții privind participarea fiecărei părți la auditurile de calitate și la activitățile de standardizare ale celeilalte părți, schimbul de rapoarte în materie de calitate și standardizare, precum și de alte informații relevante care pot fi necesare pentru a menține încrederea continuă a fiecărei părți în sistemul celeilalte părți.  
               
               
                  Secțiunea 7 „Taxe”
               
               
                  Dacă este cazul, se vor aplica taxe pentru conversia licențelor și a calificărilor de pilot în conformitate cu articolul 14 din acord și cu cerințele statutare și de reglementare aplicabile.
               
               
                  Apendicele 1 „Condiții speciale”
               
               
                  Acest apendice conține condițiile speciale ale UE aplicabile eliberării unei licențe sau calificări a UE conforme cu partea FCL pe baza unui certificat sau a unei calificări de pilot a FAA, precum și condițiile speciale ale FAA aplicabile eliberării unui certificat sau unei calificări de pilot FAA pe baza unei licențe sau calificări a UE conforme cu partea FCL. 
               
               
                  Aceste condiții speciale sunt cerințele de reglementare suplimentare care vor trebui să fie verificate pe parcursul procesului de conversie pentru a se ține cont de diferențele dintre sistemele de reglementare din UE și SUA în ceea ce privește acordarea licențelor de pilot particular.
               
            
            
               2019/0066 (NLE)
            
            
               Propunere de
            
            
               DECIZIE A CONSILIULUI
            
            
               privind poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adăugarea anexei 3 la acord
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),  
            
         
         
            
                
            
            
               având în vedere propunerea Comisiei Europene,
            
            
            
               întrucât:
            
            
               (1)Acordul între Statele Unite ale Americii și Comunitatea Europeană privind cooperarea în materie de reglementare a siguranței aviației civile („acordul”) a intrat în vigoare la 1 mai 2011
                  1
               .
            
            
               (2)Unul dintre principalele obiective ale acordului este îmbunătățirea relației de cooperare de lungă durată dintre Europa și Statele Unite pentru a asigura un nivel ridicat de siguranță a aviației civile în întreaga lume și pentru a reduce la minimum poverile economice asupra industriei aviației și a operatorilor care decurg dintr-o supraveghere reglementară excesivă.
            
            
               (3)Amendamentul 1
                  2
                la acord extinde domeniul de aplicare al articolului 2 alineatul B din acord pentru a include, printre altele, acordarea de licențe și pregătirea personalului.
            
            
               (4)Articolul 5 din acord, astfel cum a fost modificat, prevede elaborarea de noi anexe la acord pentru aspectele care intră în domeniul de aplicare al acordului.
            
            
               (5)Ambii agenți tehnici – și anume Agenția Europeană de Siguranță a Aviației, pentru UE și Administrația Federală a Aviației, pentru SUA – au propus Consiliului bilateral de supraveghere să adopte o decizie de introducere a unei noi anexe 3 la acord pentru a acoperi acceptarea reciprocă a constatărilor de conformitate și a documentației, precum și furnizarea de asistență tehnică în ceea ce privește acordarea licențelor de pilot particular și monitorizarea conformității.
            
            
               (6)Permiterea conversiei simplificate a licențelor de pilot particular și a anumitor calificări ale piloților va oferi cadrul necesar pentru a asigura faptul că piloții cu reședința în Uniunea Europeană pilotează aeronave pe baza unor licențe/calificări eliberate în conformitate cu reglementările UE sub supravegherea autorităților statelor membre ale UE și că își mențin și își dezvoltă calificările în organizații de pregătire ale UE. În plus, aceasta va aduce beneficii practice semnificative unui număr mare de piloți care își au reședința în Uniune și în SUA, fără a compromite siguranța.
            
            
               (7)Articolul 19 alineatul C din acord prevede că anexele individuale intră în vigoare în urma unei decizii a Consiliului bilateral de supraveghere în temeiul articolului 3 din acord.
            
            
               (8)Noua anexă 3 privind acordarea de licențe piloților ar trebui să fie aprobată în numele Uniunii Europene.
            
            
               (9)Articolul 4 alineatul (3) din Decizia 2011/719/UE a Consiliului din 7 martie 2011 privind încheierea Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile prevede că, în conformitate cu articolul 218 alineatul (9) din Tratatul privind funcționarea Uniunii Europene, Consiliul, hotărând cu majoritate calificată la propunerea Comisiei, stabilește poziția care urmează să fie adoptată de Uniune în cadrul Consiliului bilateral de supraveghere în privința adoptării de anexe suplimentare în conformitate cu articolul 3 alineatul C punctul 7 și cu articolul 19 alineatul C din acord.  
            
            
               ADOPTĂ PREZENTA DECIZIE: 
            
            
               Articolul 1
            
            
               Poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul articolelor 3 și 19 din Acordul între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adoptarea de către Consiliul bilateral de supraveghere a unei decizii de adoptare a anexei 3 la acord, se bazează pe proiectul de Decizie 0010 a Consiliului bilateral de supraveghere, anexat prezentei decizii.
            
            
               Articolul 2
            
            
               În calitate de copreședinte și de reprezentant al Uniunii în cadrul Consiliului bilateral de supraveghere, directorul responsabil cu aviația din cadrul Direcției Generale Mobilitate și Transporturi este împuternicit să semneze Decizia 0010 a Consiliului bilateral de supraveghere.
            
            
               Articolul 3
            
            
               După adoptare, decizia Consiliului bilateral de supraveghere se publică în Jurnalul Oficial al Uniunii Europene.
            
         
         
            
            
               Articolul 4
            
            
               Prezenta decizie se adresează Comisiei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 291, 9.11.2011, p. 3-44.
               
               
                  
                     (2)
                  
                        JO L 11, 16.1.2018, p. 3-5.
               
            
      
    ---documentbreak--- 
      
         
               COMISIA EUROPEANĂ
            Bruxelles, 7.3.2019
            COM(2019) 121 final
            ANEXĂ
            la
            DECIZIA CONSILIULUI
            privind poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adăugarea anexei 3 la acord
            
               
         
         
            
               CONSILIUL BILATERAL DE SUPRAVEGHERE
            
            
               PENTRU ACORDUL
            
            
               ÎNTRE
            
            
               STATELE UNITE ALE AMERICII
            
            
               ȘI UNIUNEA EUROPEANĂ
            
            
               PRIVIND COOPERAREA ÎN MATERIE DE REGLEMENTARE A SIGURANȚEI AVIAȚIEI CIVILE
            
            
            
               PROCESUL-VERBAL AL DECIZIEI
            
            
               DECIZIA NR. 0010
            
            
            
               Luând act de faptul că Amendamentul 1 la Acordul între Statele Unite ale Americii și Comunitatea Europeană privind cooperarea în materie de reglementare a siguranței aviației civile („acordul”) extinde domeniul de aplicare al articolului 2 alineatul B din acord pentru a include, printre altele, acordarea de licențe și pregătirea personalului;
            
            
               Luând act, în continuare, de faptul că articolul 5 din acord, astfel cum a fost amendat, prevede elaborarea de noi anexe la acord pentru aspecte din domeniul de aplicare al acordului, care intră apoi în vigoare, în temeiul articolului 19 alineatul C, în urma unei decizii a Consiliului bilateral de supraveghere (Bilateral Oversight Board, BOB) instituit în temeiul articolului 3,  
            
            
               BOB decide după cum urmează: 
            
            
               1.Adoptă anexa 3 (Acordarea licențelor de pilot) la acord, atașată prezentei decizii.
            
            
            
               2.Anexa 3 (Acordarea licențelor de pilot) la acord intră în vigoare la data semnării sale de către ultima dintre părțile de mai jos.
            
            
            
               Pentru Consiliul bilateral de supraveghere:
            
            
         
         
            
                     
                        ADMINISTRAȚIA AVIAȚIEI FEDERALE
                     
                     
                        DEPARTAMENTUL TRANSPORTURI
                     
                     
                        STATELE UNITE ALE AMERICII
                     
                  
                  
                     
                  
                  
                     
                        COMISIA EUROPEANĂ
                     
                     
                        UNIUNEA EUROPEANĂ
                     
                  
               
                     
                     
                        PRIN:
                     
                  
                  
                     
                     
                  
                  
                     
                  
                  
                     
                     
                        PRIN:
                     
                  
                  
                     
                  
               
                     
                     
                        TITLU:
                     
                  
                  
                     
                     
                        Administrator asociat pentru siguranța aviației
                     
                  
                  
                     
                  
                  
                     
                     
                        TITLU:
                     
                  
                  
                     
                     
                        Director, Aviație 
                     
                     
                        Direcția Generală Mobilitate și Transporturi, Comisia Europeană
                     
                  
               
                     
                        DATA:
                     
                  
                  
                     
                  
                  
                     
                  
                  
                     
                        DATA:
                     
                  
                  
                     
                  
               
                     
                        LOCUL:
                     
                  
                  
                     
                        Washington, DC
                     
                  
                  
                     
                  
                  
                     
                        LOCUL:
                     
                  
                  
                     
                        Bruxelles, Belgia
                     
                  
               
            
         
         
      
    ---documentbreak--- NA ---documentbreak--- 
      
         
               COMISIA EUROPEANĂ
            Bruxelles, 7.3.2019
            COM(2019) 121 final
            ANEXĂ
            la
            DECIZIA CONSILIULUI
            privind poziția care urmează să fie adoptată de Uniunea Europeană în cadrul Consiliului bilateral de supraveghere, în temeiul Acordului între Statele Unite ale Americii și Comunitatea Europeană privind cooperarea în materie de reglementare a siguranței aviației civile, în ceea ce privește adăugarea anexei 3 la acord
            
               
         
         
            
               ANEXA 3
            
            
            
               ACORDAREA LICENȚELOR DE PILOT
            
            
            
               1.OBIECTIV ȘI DOMENIU DE APLICARE
            
            
            
               1.1.Părțile și-au evaluat reciproc standardele, normele, practicile și procedurile legate de acordarea licențelor de pilot particular, incluzând calificările de zbor pe timp de noapte și de zbor instrumental pentru categoria avioanelor terestre cu piston monomotor (single-engine piston, SEP) și cea a avioanelor terestre cu piston multimotor (multi-engine piston, MEP), dar excluzând calificările de tip, și au concluzionat că acestea sunt suficient de compatibile pentru a permite acceptarea reciprocă a aprobărilor și a constatărilor. Prezenta anexă acoperă acceptarea reciprocă a constatărilor de conformitate și a documentației, precum și furnizarea de asistență tehnică în ceea ce privește acordarea licențelor de pilot particular și monitorizarea conformității. Nicio dispoziție din prezenta anexă nu se interpretează ca limitând capacitatea unei părți de a acționa în conformitate cu articolul 15 din acord.
            
            
            
               1.2.Domeniul de aplicare al prezentei anexe acoperă licențele de pilot particular ale UE conforme cu partea FCL și certificatele de pilot particular ale FAA, privilegiile piloților particulari incluse în alte licențe ale UE conforme cu partea FCL și în alte certificate de pilot ale FAA, precum și calificările de zbor pe timp de noapte și de zbor instrumental, astfel cum se specifică în apendicele 1 la prezenta anexă, pentru categoria avioanelor terestre SEP și cea a avioanelor terestre MEP în operațiuni cu un singur pilot, cu excluderea oricăror calificări de tip. Licențele de pilot comercial FCL pentru avioane [CPL(A)] și licențele de pilot de transport aerian de linie pentru avioane [ATPL (A)] ale părții UE conțin privilegii de pilot particular. Licența de pilot cu echipaj multiplu (MPL) conține privilegii de pilot particular numai dacă acestea sunt menționate în mod specific în licență. În mod similar, certificatele de pilot comercial și de pilot de transport aerian ale FAA conțin privilegii de pilot particular. Aceste licențe și certificate de pilot sunt eligibile pentru conversie în termenii stabiliți în prezenta anexă, dacă privilegiile sunt aplicabile.  
            
            
            
               1.3.Domeniul de aplicare al prezentei anexe poate fi extins la alte licențe ale UE conforme cu partea FCL, precum și la alte certificate și calificări de pilot ale FAA și la alte categorii de aeronave, printr-un amendament la prezenta anexă în temeiul unei decizii a Consiliului bilateral de supraveghere (Bilateral Oversight Board, BOB), adoptată în conformitate cu articolul 19 alineatul B din acord.
            
            
            
               1.4.Extinderea domeniului de aplicare al prezentei anexe are loc în urma procesului necesar de întărire a încrederii desfășurat de agenții tehnici.
            
            
            
               1.5.Prezenta anexă nu se aplică niciunei licențe de pilot sau certificat de pilot emis de un alt stat contractant la Convenția privind aviația civilă internațională din 1944 (Convenția de la Chicago) care a fost validat de FAA sau de o autoritate aeronautică, astfel cum se clarifică în Procedurile de punere în aplicare tehnică – Acordarea de licențe (Technical Implementation Procedures – Licensing, TIP-L).
            
            
            
               1.6.Prezenta anexă nu limitează dreptul titularului unui certificat de pilot al FAA sau al unei licențe a UE conforme cu partea FCL eliberate de o autoritate aeronautică de a i se valida certificatul sau licența de pilot de către cealaltă parte în conformitate cu actele cu putere de lege și cu regulamentele aplicabile.
            
            
                
            
            
               2.DEFINIȚII
            
         
         
            
            
               2.1.Pe lângă definițiile prevăzute în acord, în sensul prezentei anexe, se aplică următoarele definiții:
            
            
            
               (a)  
                     „Calificare de clasă” înseamnă:
            
            
               (I)în ceea ce privește o licență a UE conformă cu partea FCL, o calificare valabilă anexată unei licențe de pilot. Privilegiile titularului unei calificări de clasă SEP sau MEP sunt să acționeze în calitate de pilot pe clasa de aeronave specificată în calificare, astfel cum este prevăzut în „Lista avioanelor – Calificări de clasă și de tip și lista aprobărilor” (List of Aeroplanes – Class and Type Ratings and Endorsement List) publicată pe site-ul web al Agenției Europene de Siguranță a Aviației (AESA); 
            
            
            
               (II)în ceea ce privește un certificat de pilot al FAA, o clasificare a aeronavei într-o categorie cu caracteristici de funcționare similare celor prevăzute în Titlul 14 din Codul Regulamentelor Federale (Code of Federal Regulations) (14 CFR) § 61.5 (de exemplu, terestre monomotor și terestre multimotor). 
            
            
            
               (b)„Conversie” înseamnă eliberarea unei licențe a UE conforme cu partea FCL pe baza unui certificat de pilot al FAA sau eliberarea unui certificat de pilot al FAA pe baza unei licențe a UE conforme cu partea FCL, în conformitate cu dispozițiile prezentei anexe.
            
            
            
               (c)„Acceptare” înseamnă acceptarea privilegiilor unei calificări de clasă sau de tip dintr-un certificat de pilot al FAA, pe baza experienței recente a titularului certificatului. (14 CFR Partea 61 și Regulamentul nr. 1178/2011 anexa III punctul C). 
            
            
            
               (d) „Licență a UE conformă cu partea FCL” înseamnă o licență de echipaj de zbor valabilă care este conformă cu cerințele părții FCL.
            
            
            
               (e)„Certificat de pilot al FAA” înseamnă un certificat de pilot valabil al Administrației Federale a Aviației, care este conform cu cerințele corespunzătoare prevăzute în 14 CFR partea 61.
            
            
            
               (f)„Examinare a zborului” înseamnă o evaluare a competențelor de zbor efectuată cu un instructor de zbor certificat care deține o autoritate de examinare corespunzătoare a FAA. 
            
            
            
               (g)„Calificare de zbor instrumental” înseamnă:
            
            
               (I)în ceea ce privește o calificare de zbor instrumental a UE conformă cu partea FCL, o calificare valabilă pe o licență a UE conformă cu partea FCL permițând operarea în conformitate cu regulile de zbor instrumental (Instrument Flight Rules, IFR) sau în condiții meteorologice inferioare valorilor minime prevăzute pentru regulile de zbor la vedere (Visual Flight Rules, VFR), care este limitată la operarea monomotor sau multimotor, sau care, în cazul unei licențe de pilot cu echipaj multiplu (MPL), este limitată în plus la operarea cu echipaj multiplu;
            
         
         
            
            
               (II)în ceea ce privește o calificare de zbor instrumental a FAA, o calificare valabilă pe un certificat de pilot al FAA supus acceptării și cerințelor privind clasa de aeronave, care permite operarea în conformitate cu IFR sau în condiții meteorologice inferioare valorilor minime prevăzute pentru VFR. 
            
            
            
               (h)„Calificare de zbor pe timp de noapte” înseamnă o calificare anexată unei licențe a UE conforme cu partea FCL, cu care trebuie executate privilegiile licenței de pilot particular pentru avioane în condiții VFR pe timp de noapte. Calificarea de zbor pe timp de noapte se eliberează fără dată de expirare.
            
            
            
               (i)„Test de îndemânare” înseamnă demonstrarea îndemânării pentru emiterea unei licențe sau calificări, inclusiv orice examinare orală care poate fi necesară în conformitate cu anexa I la Regulamentul (UE) nr. 1178/2011 al Comisiei (partea FCL).
            
            
            
               (j)„Condiții speciale” înseamnă acele cerințe în cazul cărora s-a constatat, pe baza unei comparări a sistemelor reglementare ale părților în materie de acordare a licențelor, că nu sunt comune ambelor sisteme și că sunt suficient de semnificative pentru a fi abordate în prezenta anexă. Lista condițiilor speciale figurează în apendicele 1 la prezenta anexă.
            
            
            
               (k)„Calificare de tip” înseamnă:
            
            
               (I) în ceea ce privește o licență a UE conformă cu partea FCL, o calificare anexată unei licențe de pilot. Privilegiile titularului unei calificări de tip sunt să acționeze în calitate de pilot pe tipul de aeronavă specificat în calificare, astfel cum este prevăzut în lista de calificări de tip și de aprobări de licențe pentru echipajul de zbor – toate aeronavele cu excepția elicopterelor, publicată de AESA;
            
            
            
               (II)în ceea ce privește un certificat de pilot al FAA, calificarea dintr-un certificat de pilot al FAA pentru orice aeronavă de mare capacitate (cu excepția aerostatelor), avion turboreactor sau altă aeronavă specificată de administratorul FAA prin proceduri de certificare de tip, pentru care piloții trebuie să îndeplinească cerințe specifice în materie de cunoștințe și experiență în domeniul aeronautic și în materie de încercări pentru a acționa în calitate de pilot al aeronavei. 
            
            
            
               (l)„Valabil” înseamnă:
            
            
            
               (I)în ceea ce privește un certificat de pilot al FAA sau o licență a UE conformă cu partea FCL, că un astfel de certificat sau o astfel de licență nu face obiectul unei renunțări, suspendări, revocări sau expirări;
            
            
               (II)în ceea ce privește o calificare a UE conformă cu partea FCL, că perioada de valabilitate a calificării nu e expirat.  Perioada de valabilitate a unei calificări este indicată pe licența de pilot.
            
            
            
         
         
            
               3.COMITETUL MIXT DE COORDONARE A PERSONALULUI NAVIGANT
            
            
            
               3.1.Componență
            
            
            
               3.1.1.Se instituie un Comitet mixt de coordonare a personalului navigant (Joint Aircrew Coordination Board, JACB), care răspunde în fața BOB și se află sub conducerea comună a directorilor executivi ai AESA și FAA responsabili cu standardele de zbor.  JACB include, din partea fiecărui agent tehnic, reprezentanți responsabili cu sistemul de acordare a licențelor de pilot și sistemul de management al calității/sistemele de management, după caz.
            
            
            
               3.1.2.Conducerea mixtă poate să invite și alți participanți să se alăture JACB, pentru a facilita îndeplinirea obiectivelor prezentei anexe. 
            
            
            
               3.2.Mandat
            
            
               3.2.1.
            
            
               3.2.1.JACB se întrunește cel puțin o dată pe an pentru a asigura funcționarea și punerea în aplicare efective ale prezentei anexe. Printre funcțiile sale se numără:
            
            
            
               (a)elaborarea, aprobarea și revizuirea TIP-L, inclusiv cooperarea, asistența, schimbul de informații și activitățile de menținere a încrederii destinate a fi utilizate în cadrul proceselor reglementate de prezenta anexă;
            
            
            
               (b)comunicarea de informații privind aspectele relevante legate de siguranță și elaborarea de planuri de acțiune pentru abordarea acestora;
            
            
            
               (c)asigurarea aplicării coerente a prezentei anexe;
            
            
            
               (d)schimbul de informații privind activitățile de reglementare planificate și în curs de desfășurare care ar putea afecta temeiul și domeniul de aplicare al prezentei anexe;
            
            
         
         
            
               (e)schimbul de informații privind modificările semnificative care sunt aduse sistemelor de acordare a licențelor de pilot ale părților și care ar putea afecta temeiul și domeniul de aplicare al prezentei anexe;
            
            
            
               (f)soluționarea problemelor tehnice care cad în responsabilitatea agenților tehnici și a autorităților aeronautice și care nu pot fi soluționate la nivelul acestora; precum și
            
            
            
               (g)prezentarea de propuneri către BOB referitoare la modificarea prezentei anexe.
            
            
            
               3.2.2.JACB raportează chestiunile nesoluționate către BOB și asigură punerea în aplicare a deciziilor luate de BOB în ceea ce privește prezenta anexă.
            
            
            
               4.PUNERE ÎN APLICARE
            
            
            
            
            
               4.1.
                     Părțile convin că o persoană care deține o licență a UE conformă cu partea FCL pentru avioane, inclusiv o calificare de clasă, cu sau fără o calificare de zbor pe timp de noapte sau o calificare de zbor instrumental, și care a demonstrat conformitatea cu condițiile speciale aplicabile ale FAA prevăzute în apendicele 1 este considerată a îndeplini cerințele pentru obținerea unui certificat de pilot, a unei (unor) calificări de clasă, sau a unei calificări de zbor instrumental ale FAA în categoria avionului.
            
            
            
               4.2.Părțile convin că o persoană care deține un certificat de pilot al FAA pentru avioane, sau o calificare de zbor instrumental pentru avioane, și care a demonstrat conformitatea cu condițiile speciale aplicabile ale UE stipulate în apendicele 1 și a furnizat elemente de probă ale acceptării în conformitate cu dispozițiile aplicabile ale TIP-L este considerată a îndeplini cerințele pentru obținerea unei licențe a UE conforme cu partea FCL, a unei (unor) calificări de clasă, cu sau fără o calificare de zbor pe timp de noapte sau o calificare de zbor instrumental în categoria avionului.
            
            
            
               4.3.Licențele UE conforme cu partea FCL sau certificatele de pilot ale FAA care au făcut obiectul unei renunțări, suspendări sau revocări nu pot fi reinstituite în temeiul termenilor prezentei anexe. 
            
            
            
               4.4.Domeniul de aplicare al calificărilor și limitărilor unui certificat de pilot al FAA sau al unei licențe a UE conforme cu partea FCL eliberate în conformitate cu prezenta anexă este specificat mai în detaliu în TIP-L.
            
            
         
         
            
               4.5.Odată ce o licență a UE conformă cu partea FCL sau un certificat de pilot al FAA a fost eliberat în conformitate cu prezenta anexă, titularul trebuie să respecte cerințele de revalidare sau de reînnoire, după caz, ale UE partea FCL sau ale FAA, pentru a putea exercita privilegiile respectivei licențe sau ale respectivului certificat de pilot. 
            
            
            
               4.6.La eliberarea unui certificat de pilot al FAA pe baza unei licențe a UE conforme cu partea FCL, în conformitate cu prezenta anexă, FAA nu solicită renunțarea la respectiva licență a UE conformă cu partea FCL. La eliberarea unei licențe a UE conforme cu partea FCL pe baza unui certificat de pilot al FAA, în conformitate cu prezenta anexă, o autoritate aeronautică nu solicită renunțarea la respectivul certificat de pilot al FAA.
            
            
            
               4.7.Agenții tehnici și, după caz, autoritățile aeronautice:
            
            
            
               4.7.1.trebuie ca, la cererea FAA sau a autorității aeronautice care eliberează o licență a UE conformă cu partea FCL sau un certificat de pilot al FAA în conformitate cu prezenta anexă, să-și furnizeze reciproc verificarea sau confirmarea autenticității originalului licenței UE conforme cu partea FCL, a certificatului de pilot al FAA, sau a calificării și,
            
            
            
               4.7.2.respectând forma, modalitatea și programul stabilite de JACB, trebuie să furnizeze date statistice privind licențele UE conforme cu partea FCL, certificatele de pilot ale FAA și calificările care au fost eliberate în conformitate cu prezenta anexă.
            
            
            
               4.8.Agentul tehnic al fiecărei părți sau, după caz, o autoritate aeronautică furnizează, dacă este necesar, la cerere și în urma unui acord mutual, agentului tehnic sau, după caz, autorității aeronautice a celeilalte părți asistență tehnică în activitățile de acordare a licențelor de pilot, în scopul îndeplinirii obiectivului prezentei anexe. Agenții tehnici sau autoritățile aeronautice pot refuza să acorde această asistență tehnică pe motiv de lipsă a resurselor necesare.
            
            
            
               4.9.Revizuirile efectuate de oricare dintre părți privind organizarea, actele cu putere de lege, regulamentele, procedurile sau standardele în domeniul propriei aviații civile, inclusiv cele privind agenții tehnici și autoritățile aeronautice, pot afecta temeiul de executare a prezentei anexe. Prin urmare, părțile – prin intermediul agenților tehnici și, după caz, al autorităților aeronautice – se consultă reciproc de îndată ce este posibil în privința proiectelor de modificări și discută despre măsura în care modificările preconizate afectează temeiul prezentei anexe. Dacă consultările în temeiul articolului 15 alineatul C din acord conduc la un acord de amendare a prezentei anexe, părțile fac eforturi pentru a se asigura că amendamentul respectiv intră în vigoare în același timp sau imediat după data intrării în vigoare sau data punerii în aplicare a modificării care a stat la baza acelui amendament. 
            
            
            
               5.COMUNICARE ȘI COOPERARE
            
            
            
               5.1.Prin intermediul JACB, agenții tehnici păstrează și își transmit reciproc o listă a punctelor de contact pentru diversele aspecte tehnice ale prezentei anexe. 
            
            
            
               5.2.Toate comunicările dintre agenții tehnici, inclusiv documentația tehnică furnizată spre examinare sau aprobare, în conformitate cu detaliile din prezenta anexă, sunt efectuate în limba engleză.
            
            
         
         
            
               5.3.Formatul pentru toate datele utilizate în comunicări este ZZ LLL AAAA, de exemplu, „05 MAI 2014”.
            
            
            
               5.4.Dacă apar situații urgente sau speciale, punctele de contact ale agenților tehnici și, după caz, ale autorităților aeronautice, astfel cum sunt identificate în TIP-L, comunică și se asigură că se iau de îndată măsurile corespunzătoare.
            
            
            
               6.CERINȚE DE CALIFICARE PENTRU ACCEPTAREA CONSTATĂRILOR DE CONFORMITATE
            
            
            
               6.1.
            
            
            
               6.1.
                     Cerințe de bază
            
            
            
               6.1.1.Fiecare agent tehnic și orice autoritate aeronautică, după caz, demonstrează celuilalt agent tehnic eficacitatea sistemelor lor de supraveghere reglementară a piloților. În particular, ei demonstrează eficacitatea și adecvarea următoarelor elemente: 
            
            
            
               (a)structura juridică și de reglementare;
            
            
            
               (b)structura organizatorică;
            
            
            
               (c)resursele, inclusiv faptul că dispun de un personal suficient calificat;
            
            
            
               (d)programul de pregătire pentru personalul lor tehnic;
            
            
         
         
            
               (e)politicile, procesele și procedurile interne, inclusiv existența unui sistem de calitate;
            
            
            
               (f)documentația și registrele;
            
            
            
               (g)programul de supraveghere și
            
            
            
               (h)autoritatea în ceea ce privește titularii reglementați ai unei licențe a UE conforme cu partea FCL sau ai unui certificat de pilot al FAA.
            
            
            
               6.2.Încrederea inițială
            
            
            
               Fiecare agent tehnic a demonstrat celuilalt agent tehnic eficacitatea sistemului său  de supraveghere reglementară a activităților care fac obiectul prezentei anexe prin activitățile inițiale de întărire a încrederii.  Agenții tehnici și-au demonstrat, de asemenea, eficacitatea propriilor audituri de calitate și activități de standardizare, inclusiv a auditurilor autorităților aeronautice, menționate la punctul 6.3.1. 
            
            
            
               6.3.
                     Încrederea continuă
            
            
            
               6.3.1.
                     Agenții tehnici și autoritățile aeronautice continuă să își demonstreze reciproc eficacitatea supravegherii, astfel cum se detaliază la punctul 6.1.1 din prezenta anexă, în conformitate cu dispozițiile relevante din TIP-L elaborate de JACB.
            
            
            
               (a)
                     În particular, agenții tehnici:
            
            
            
               (i)
                     au dreptul de a participa reciproc, în calitate de observator, la auditurile de calitate și la inspecțiile de standardizare;
            
            
         
         
            
               (ii)
                     pun la dispoziția celuilalt agent tehnic rapoartele auditurilor de calitate și ale inspecțiilor de standardizare aplicabile prezentei anexe, astfel cum se specifică în TIP-L și, 
            
            
            
               (iii)
                     se asistă reciproc în soluționarea constatărilor auditurilor și inspecțiilor care au un impact asupra punerii în aplicare a prezentei anexe, după caz.
            
            
            
               (b)În particular, FAA și autoritățile aeronautice:
            
            
            
               (i)permit realizarea de audituri de calitate și inspecții de standardizare astfel cum se detaliază la punctul 6.3.1 litera (a) subpunctul (i) de mai sus;
            
            
            
               (II)fac schimb de informații relevante privind siguranța și de limitări cunoscute care pot afecta capacitatea unei autorități aeronautice sau a unui agent tehnic de a respecta pe deplin standardele de siguranță internaționale aplicabile sau orice fel de cerințe de siguranță stabilite în temeiul acordului;
            
            
            
               (iii)
                     sub rezerva actelor cu putere de lege și a regulamentelor aplicabile privind protecția datelor cu caracter personal, pun la dispoziție registrele și rapoartele de inspecție relevante privind acordarea licențelor de pilot, inclusiv acțiunile finalizate vizând asigurarea conformității și
            
            
            
               (iv)
                     asigură servicii de interpretare la sediul autorității aeronautice în timpul examinării registrelor și documentației înregistrate în limba națională a acesteia, atunci când este necesar.
            
            
            
               (c)
                     Agenții tehnici își notifică reciproc, în cel mai scurt timp posibil, situația în care un agent tehnic sau o autoritate aeronautică se află în imposibilitatea de a îndeplini o cerință prevăzută la punctul 6.3. Dacă oricare dintre agenții tehnici consideră că competența tehnică nu mai este corespunzătoare, agenții tehnici se consultă și propun un plan de acțiune, inclusiv orice activități corective necesare, în vederea remedierii deficiențelor.
            
            
            
               (d)
                     În cazul în care un agent tehnic sau o autoritate aeronautică nu remediază deficiențele în termenul specificat în planul de acțiune, oricare dintre agenții tehnici poate să sesizeze JACB în acest sens.
            
            
            
               (e)
                     Atunci când una dintre părți intenționează să suspende acceptarea constatărilor sau a aprobărilor emise de un agent tehnic sau de o autoritate aeronautică, partea respectivă notifică de îndată cealaltă parte în conformitate cu articolul 18 alineatul A din acord.
            
            
         
         
            
               7.
                     TAXE
            
            
            
               Taxele aplicate sunt conforme cu dispozițiile articolului 14 din acord și cu cerințele statutare și de reglementare aplicabile.
            
            
               
            
            
               Apendicele 1
            
            
            
               Condiții speciale
            
            
            
               1.CONDIȚII GENERALE
            
            
            
               1.1.Solicitantul depune o cerere de conversie a unei licențe a UE conforme cu partea FCL sau a unui certificat de pilot al FAA, în conformitate cu prezenta anexă, într-o formă și într-un mod standardizate, astfel cum se specifică în TIP-L.
            
            
            
               1.2.Unui solicitant care deține o licență a UE conformă cu partea FCL sau un certificat de pilot al FAA care conține o restricție sau o limitare i se poate refuza cererea dacă în celălalt sistem nu este disponibilă o restricție sau o limitare similară. 
            
            
            
               2.CONDIȚII SPECIALE ALE UE
            
            
            
               Pentru a fi aprobat în conformitate cu partea FCL, în temeiul termenilor prezentei anexe, solicitantul trebuie să îndeplinească toate condițiile speciale ale UE enumerate în cele ce urmează.
            
            
            
               2.1.Condiții speciale ale UE aplicabile eliberării unei licențe a UE conforme cu partea FCL pentru aeronave [PPL(A)] și a calificărilor de clasă și de zbor pe timp de noapte asociate, pe baza unui certificat de pilot al FAA
            
         
         
            
            
               2.1.1.Solicitantul trebuie să demonstreze sau să prezinte o dovadă a faptului că a dobândit competențe lingvistice în conformitate cu punctul FCL.055 din partea FCL, cu excepția cazului în care deține o atestare „English Proficient” (competent în limba engleză) înscrisă pe certificatul de pilot al FAA. Atestatul „English Proficient” este considerat a fi egal cu nivelul 4 de competență lingvistică în limba engleză, astfel cum se detaliază în TIP-L.
            
            
            
               2.1.2.Solicitantul trebuie să îndeplinească cerințele medicale ale UE, astfel cum sunt stipulate în Regulamentul (UE) nr. 1178/2011 al Comisiei, aplicabile PPL (A).
            
            
            
               2.1.3.Solicitantul trebuie să treacă un test de îndemânare, după cum se detaliază în TIP-L, cu un examinator calificat în conformitate cu partea FCL.
            
            
            
               2.1.4.Solicitantul trebuie să-i demonstreze examinatorului, înaintea testului de îndemânare, că a dobândit un nivel adecvat de cunoștințe teoretice necesare, astfel cum se detaliază în TIP-L, în perioada de 24 de luni calendaristice care precedă luna în care se depune cererea.
            
            
            
               2.1.5.Un solicitant care solicită o calificare de zbor pe timp de noapte conformă cu partea FCL trebuie să facă dovada faptului că a îndeplinit cerințele privind zborul pe timp de noapte prevăzute la punctul FCL.810 din partea FCL. Experiența în pregătirea în zborul pe timp de noapte poate fi recunoscută, după cum se detaliază în TIP-L.
            
            
            
               2.1.6.Un solicitant care solicită o calificare de clasă MEP cu un singur pilot trebuie să facă dovada faptului că sunt îndeplinite cerințele pentru eliberarea unei calificări de clasă MEP terestre, astfel cum se stipulează în partea FCL subpartea H. În acest caz, testul de îndemânare menționat la punctul 2.1.3 de mai sus se efectuează pe un avion terestru MEP. Dacă un solicitant deține o pregătire și o experiență de zbor prealabile pe avioane MEP, acestea pot fi recunoscute pentru cerințele din partea FCL subpartea H, astfel cum se detaliază în TIP-L.
            
            
            
               2.1.7.În momentul conversiei unui certificat de pilot al FAA în conformitate cu prezenta anexă, autoritatea aeronautică trebuie să înscrie următoarea declarație la punctul VIII (sau XIII) al licenței UE conforme cu partea FCL: „PPL(A) issued on the basis of the EU-US Agreement” [PPL(A) eliberată pe baza Acordului UE-SUA].
            
            
            
               2.2.Condiții speciale ale UE aplicabile eliberării unei calificări de zbor instrumental a UE conforme cu partea FCL pentru avioane [IR(A)] pe baza unei calificări de zbor instrumental a FAA
            
            
            
               2.2.1Solicitantul trebuie să demonstreze sau să prezinte o dovadă a faptului că a dobândit competențe lingvistice în conformitate cu punctul FCL.055 din partea FCL, cu excepția cazului în care deține o atestare „English Proficient” (competent în limba engleză) înscrisă pe certificatul de pilot al FAA. Atestarea „English Proficient” este considerată a fi egală cu nivelul 4 de competență lingvistică în limba engleză, astfel cum se detaliază în TIP-L.
            
            
            
               2.2.2Solicitantul trebuie să îndeplinească cerințele medicale ale UE, astfel cum sunt stipulate în Regulamentul (UE) nr. 1178/2011 al Comisiei, aplicabile IR(A).
            
         
         
            
            
               2.2.3Solicitantul trebuie să treacă un test de îndemânare IR(A), după cum se detaliază în TIP-L, cu un examinator calificat în conformitate cu partea FCL.
            
            
            
               2.2.4În ceea ce privește demonstrarea cunoștințelor teoretice și după cum se detaliază în TIP-L, dacă solicitantul are o experiență minimă de cel puțin 50 de ore de zbor în conformitate cu regulile de zbor instrumental (IFR) ca pilot comandant pe avioane, acesta demonstrează examinatorului, înaintea testului de îndemânare IR(A), că a dobândit un nivel adecvat de cunoștințe teoretice necesare. În caz contrar, solicitantul trebuie să promoveze o examinare scrisă în perioada de 24 de luni calendaristice care precedă luna în care se depune cererea.
            
            
            
               2.2.5Un solicitant care solicită o calificare de zbor instrumental pentru avioane terestre MEP cu un singur pilot trebuie să facă dovada faptului că sunt îndeplinite cerințele pentru eliberarea unei calificări de zbor instrumental pentru avioane terestre MEP, astfel cum se stipulează în partea FCL subpartea G. În acest caz, testul de îndemânare IR(A) menționat la punctul 2.2.3 de mai sus se efectuează pe un avion terestru MEP. Dacă un solicitant care deține o pregătire și o experiență de zbor instrumental prealabile pe avioane multimotor, acestea pot fi recunoscute pentru cerințele din partea FCL subpartea G, astfel cum se detaliază în TIP-L.
            
            
            
               2.2.6După cum se detaliază în TIP-L, un solicitant care solicită o calificare de zbor instrumental trebuie să fi finalizat zboruri de familiarizare într-un stat membru al UE, în cadrul unei organizații de pregătire aprobate în conformitate cu Regulamentul (UE) nr. 1178/2011 al Comisiei, înainte de administrarea testului de îndemânare IR(A). Solicitantul este scutit de această cerință dacă are o experiență anterioară de cel puțin 50 de ore de zbor în conformitate cu IFR ca pilot comandant pe avioane sau o experiență anterioară de cel puțin 10 ore de zbor în conformitate cu IFR ca pilot comandant pe avioane în oricare dintre statele membre ale UE sau în orice stat european care participă în cadrul AESA în conformitate cu articolul 129 din Regulamentul (UE) 2018/1139 al Parlamentului European și al Consiliului (JO L 212/1, 26.8.2018, p. 1-122).
            
            
            
               2.2.7Un solicitant care a obținut o calificare de zbor instrumental a UE conformă cu partea FCL pe baza prezentei anexe este obligat să se supună întregului set de examinări teoretice în conformitate cu punctele FCL.025 și FCL.615 IR din partea FCL înainte de a-și exercita privilegiile de zbor instrumental cu o CPL, MPL sau ATPL a UE conformă cu partea FCL.
            
            
            
               2.2.8Un solicitant care a obținut o calificare de zbor instrumental a UE conformă cu partea FCL pe baza prezentei anexe este obligat să se supună întregului set de examinări teoretice în conformitate cu punctul FCL.025 din partea FCL înainte de a primi întregul credit pentru IR(A) într-o categorie diferită de aeronave în conformitate cu punctul FCL.035 din partea FCL.
            
            
            
               2.2.9În momentul conversiei unui certificat de pilot al FAA în conformitate cu prezenta anexă, autoritatea aeronautică trebuie să înscrie următoarea declarație la punctul VIII (sau XIII) al licenței UE conforme cu partea FCL: „PPL(A) / IR(A) issued on the basis of the EU-US Agreement” [PPL(A) / IR(A) eliberată pe baza Acordului UE-SUA].
            
            
            
               3.CONDIȚII SPECIALE ALE FAA
            
            
            
               Pentru a fi aprobat în conformitate cu 14 CFR partea 61, în temeiul termenilor prezentei anexe, solicitantul trebuie să îndeplinească toate condițiile speciale ale FAA enumerate în cele ce urmează:
            
            
            
               3.1.Condiții speciale ale FAA aplicabile eliberării unui certificat de pilot al FAA, a calificărilor de clasă pentru categoria avioanelor terestre monomotor și categoria avioanelor terestre multimotor, pe baza unei licențe a UE conforme cu partea FCL.
            
         
         
            
            
               3.1.1.Solicitantul trebuie să fie în măsură să citească, să vorbească, să scrie și să înțeleagă limba engleză. Un atestat conform cu partea FCL privind o competență lingvistică în limba engleză de nivelul 4 sau mai mare este acceptat ca „English Proficient”.
            
            
            
               3.1.2.Solicitantul trebuie să îndeplinească cerințele FAA privind certificatul medical, pentru a exercita privilegiile unui certificat de pilot al FAA, astfel cum se prevede în 14 CFR partea 61.
            
            
            
               3.1.3.Solicitantul trebuie să fi promovat testul de cunoștințe necesar, astfel cum se detaliază în TIP-L, în perioada de 24 de luni calendaristice care precedă luna în care se depune cererea.
            
            
            
               3.1.4.Solicitantul trebuie să promoveze o examinare a zborului cu un instructor de zbor certificat de FAA care deține o autoritate de examinare corespunzătoare a FAA, după cum se detaliază în TIP-L.
            
            
            
               3.1.5.Un solicitant care solicită o calificare „terestre multimotor” trebuie să prezinte dovada faptului că a îndeplinit cerințele pentru eliberarea unei calificări „terestre multimotor”, astfel cum se menționează în 14 CFR partea 61. Pregătirea și experiența în materie de avioane terestre MEP pot fi recunoscute, astfel cum se detaliază în TIP-L.
            
            
            
               3.2.Condiții speciale ale FAA aplicabile eliberării unei calificări de zbor instrumental pentru avioane a FAA pe baza unei calificări de zbor instrumental a UE conforme cu partea FCL
            
            
            
               3.2.1.Solicitantul trebuie să fie în măsură să citească, să vorbească, să scrie și să înțeleagă limba engleză. Un atestat conform cu partea FCL privind o competență lingvistică în limba engleză de nivelul 4 sau mai mare este acceptat ca „English Proficient”.
            
            
            
               3.2.2.Solicitantul trebuie să îndeplinească cerințele FAA privind certificatul medical, pentru a exercita privilegiile unui certificat de pilot al FAA, astfel cum se prevede în 14 CFR partea 61.
            
            
            
               3.2.3.După cum se detaliază în TIP-L, un solicitant care solicită o calificare de zbor instrumental trebuie să fi finalizat zboruri de familiarizare în Statele Unite, inclusiv în teritoriile acestora, cu un instructor de zbor certificat de FAA, înainte de efectuarea de către un examinator a controlului competenței în ceea ce privește zborul instrumental. Solicitantul este scutit de această cerință dacă are o experiență anterioară de cel puțin 50 de ore de zbor în conformitate cu IFR ca pilot comandant pe avioane sau o experiență anterioară de cel puțin 10 ore de zbor în conformitate cu IFR ca pilot comandant pe avioane în Statele Unite, inclusiv în teritoriile acestora;
            
            
            
               3.2.4.Solicitantul trebuie să promoveze un control al competenței în ceea ce privește zborul instrumental cu un examinator, după cum se detaliază în TIP-L.
            
         
         
            
            
               3.2.5.Solicitantul trebuie să fi promovat testul de cunoștințe necesar, astfel cum se detaliază în TIP-L, în perioada de 24 de luni calendaristice care precedă luna în care se depune cererea.